Már a nagymarosi általános iskolájában elkezdett foglalkozni a távolugrással: 14 évesen megnyerte az úttörőolimpia távolugrás országos döntőjét. A győzelem után a Vasashoz igazolt, majd felvételizett a budapesti Petőfi Sándor Gimnázium sport tagozatára. Első érmeit 1977-ben szerezte, az 1977-es magyar fedett pályás atlétikai bajnokságon aranyérmet, a San Sebastián-i fedett pályás atlétikai Európa-bajnokságon bronzérmet szerzett. Gimnázium után először a Magyar Testnevelési Egyetemen, majd a Semmelweis Egyetem Testnevelési és Sporttudományi Karán folytatta. 1978-ban, a milánói fedett pályás atlétikai Európa-bajnokságon megszerezte első Európa-bajnoki aranyát. Az első olimpiája az 1980-as moszkvai olimpia volt, ahonnan távolugrásban 4. helyezettként térhetett haza. Az 1981-es nyári universiadén aranyérmet szerzett.